Temeljem odredbi članaka 49. Statuta Rukometnog kluba „Split“, (u daljnjem tekstu Klub),a u svezi s Pravilnikom o disciplinskoj odgovornosti članova kluba donosim :

**KODEKS PONAŠANJA TRENERA I IGRAČA RUKOMETNOG KLUBA SPLIT**

**I. TEMELJNE ODREDBE**

**Članak 1.**

Ovim Kodeksom pobliže se uređuju prava i obveze trenera i igrača Kluba a naročito: uzimajući u obzir jednu od najprihvatljivijih pedagoških teorija o razvoju ličnosti – *teoriju konvergencije*, koja kaže da razvoj pojedinca ovisi o naslijeđenim dispozicijama, društvenoj sredini i odgoju te je jasno da rukometni trener ima veliki utjecaj na mlade rukometaše koje trenira. Stoga Klub donosi „*Kodeks*“ kao skup etičkih načela o profesionalnom ponašanju koji se primjenjuje u skladu s Pravilnikom o disciplinskoj odgovornosti članova Kluba te predstavlja skup obveznih pravila ponašanja trenera i igrača na treningu, utakmici i putovanju. Kodeks se neposredno primjenjuje na sve igrače i trenere koji su članovi Kluba bez obzira imali ugovorni odnos s Klubom.

**II. OBVEZE TRENERA**

**Članak 2.**

Rukometna škola mora imati naglašenu odgojno-obrazovnu dimenziju formiranja cjelokupne osobnosti mladih rukometaša. Njen je zadatak osigurati okružje u kojem će dijete izražavati pozitivne emocije, formirati pravilne stavove, vrijednosne kriterije i radne navike, učiti se odgovornosti, toleranciji i uvažavanju različitosti, te razviti svijest o grupnoj solidarnosti i podređivanju pojedinca uspjehu kolektiva. Naročito je važno razvijati i poticati uredno, kulturno i pristojno ponašanje u društvu, te kulturnu komunikaciju – posebno sa starijim osobama. Stoga je potrebno da trener tijekom rada naglasak stavi na odgoj mladih rukometaša i da inzistira na odgojnim i obrazovnim zadaćama. Odgojno-obrazovne zadaće su:

1) izgrađivanje tolerancije i uvažavanja suigrača, protivnika i svih ostalih sudionika u treningu i natjecanju

2) poticanje discipline i odgovornosti prema suigračima, treneru i roditeljima

3) razvijanje strpljenja, zadržavanja pažnje i slušanja kod djece

4) međusobno pomaganje i suradnja pri vježbanju

5) poticanje samostalnosti i kreativnosti u radu te želje za motoričkim samoobrazovanjem

6) poticanje i poštivanje reda na treninzima i utakmicama

7) razvijanje požrtvovnosti i ustrajnosti u radu

8) razvijanje točnosti i samokritičnosti

9) razvijanje i usavršavanje radnih navika

10) poštivanje pravila igre i svih sudionika u rukometu

11) naučiti kako se radovati pobjedi i podnijeti poraz

12) poticanje *fair playa*

13) poticanje odgovornosti za očuvanje sportskih rekvizita, sprava i inventara

14) učiti teorijska znanja o utjecaju sporta na čovjekovo zdravlje

15) prenositi informacije o korisnosti svakodnevnog tjelesnog vježbanja

16) učiti osnove teorijskih aspekata rukometnog treninga

17) educirati o pravilnim prehrambenim navikama

18) od trenera se očekuje da potiče sportsko ponašanje osobnim izgledom i primjerom a sukladno kodeksu sportskog ponašanja (vidi tablicu) uvijek svjestan da kao član kluba i dok ne provodi klupske obaveze predstavlja klub ali i rukometnu zajednicu u cjelini, posebno da održava osobnu higijenu i izgled te ne pretjeruje u konzumiranju jela i pića.

19) trener mora voditi računa da se liste za službene utakmice petkom prije utakmice verificiraju u tajništvu Kluba, a do 5. za prethodni mjesec predaju liste nazočnosti na treningu te do 8. za tekući mjesec predaju virmani djeci za članarine.

20) prilikom upisa djece u Klub, ukoliko se isti ne radi u Tajništvu, trener je obvezan roditelju djeteta predati na potpis upitnik i pristupnicu sa svim podacima potrebnim za registriranje djeteta – igrača u Klubu i HRS-u, te dijete ne smije početi trenirati bez da je prethodno obavljen liječnički pregled.

**Članak 3.**

**PRAVILA O PONAŠANJU TRENERA**

***PONAŠANJE NA TRENINGU***

1) na trening doći najmanje 10 minuta prije vremena dogovorenog za dolazak igrača, urednog izgleda i osobne higijene

2) početi i završiti trening na vrijeme

3) trening mora voditi u sportskoj obući i odjeći (koja mora biti čista, uredna i bez neugodnih mirisa)

4) ne koristiti mobitel, tablet, laptop i slično, ukoliko nije u funkciji vođenja i/ili unaprjeđivanja treninga

5) tijekom treninga, te u okruženju sportske dvorane ne konzumirati alkohol, hranu i cigarete

6) u slučaju ozljede djeteta mora sa njim ostati dok ga ne preuzme roditelj ili medicinsko osoblje

***PONAŠANJE NA UTAKMICI / PUTOVANJU***

1) na utakmicu mora doći najmanje 10 minuta prije vremena dogovorenog za dolazak igrača, urednog izgleda i osobne higijene

2) ne koristiti mobitel, tablet, laptop i slično, ukoliko nije u funkciji vođenja i/ili unaprijeđenija utakmice

3) primjereno komunicirati sa svojim igračima, suparnicima, sucima i delegatima utakmice (bez pogrdnih riječi)

4) tijekom putovanja i utakmice, te u okruženju sportske dvorane ne konzumirati alkohol i cigarete

5) na putovanju trener mora stalno imati pod kontrolom svu djecu te ih je dužan otpratiti dok ih ne preuzmu roditelji

6) utakmicu mora voditi u klupskoj odjeći ukoliko mu je ista dodijeljena od strane kluba (koja mora biti čista, uredna i bez neugodnih mirisa)

**III. OBVEZE IGRAČA**

**Članak 4.**

**PRAVILA O PONAŠANJU IGRAČA**

***PONAŠANJE NA TRENINGU***

1) na trening doći najmanje 10 minuta prije vremena dogovorenog za dolazak igrača, urednog izgleda i osobne higijene

2) početi i završiti trening na vrijeme

3) trening odraditi u sportskoj obući i odjeći (koja mora biti čista, uredna i bez neugodnih mirisa)

4) ne koristiti mobitel, tablet, laptop i slično, ukoliko nije u funkciji treninga

5) tijekom treninga, te u okruženju sportske dvorane ne konzumirati alkohol, hranu i cigarete

6) u slučaju ozljede postupiti sukladno uputi fizioterapeuta i trenera, odnosno medicinskog osoblja

***PONAŠANJE NA UTAKMICI / PUTOVANJU***

1) na utakmicu mora doći najmanje 10 minuta prije vremena dogovorenog za dolazak igrača, urednog izgleda i osobne higijene

2) ne koristiti mobitel, tablet, laptop i slično, ukoliko nije u funkciji pripreme za utakmicu

3) primjereno komunicirati sa suigračima, suparnicima, sucima i delegatima utakmice (bez pogrdnih riječi)

4) tijekom putovanja i utakmice, te u okruženju sportske dvorane ne konzumirati alkohol i cigarete

5) ponijeti na putovanje potrebnu klupsku odjeću i obuću (koja mora biti čista, uredna i bez neugodnih mirisa).

**Članak 5.**

|  |  |
| --- | --- |
| **KODEKS SPORTSKOG PONAŠANJA** | |
| **MORALNE VRIJEDNOSTI** | **PONAŠANJE U SPORTU** |
| **POŠTUJ!** | Poštuj igru, njena pravila i tradiciju |
| Poštuj svoje protivnike |
| Poštuj suce |
| Poštuj pobjedu i poraz |
| **BUDI ODGOVORAN!** | Uvijek daj najviše što možeš od sebe |
| Budi redovit na treninzima i utakmicama |
| Budi discipliniran |
| Surađuj sa svojim suigračima |
| **BUDI BRIŽLJIV!** | Pomogni svojim suigračima da igraju bolje |
| Pomogni suigračima u nevolji |
| Budi skroman kada te hvale i uvijek saslušaj kritiku |
| Igraj za momčad, a ne za sebe |
| **BUDI ISKREN!** | Igraj po pravilima |
| Budi odan momčadi |
| Ne uzimaj doping |
| Priznaj svoje pogreške |
| **BUDI POŠTEN!** | Ponašaj se prema suigračima kako bi htio da se oni ponašaju prema tebi |
| Odnosi se prema svim sportašima jednako bez obzira na rasne ili nacionalne razlike |
| Daj drugim igračima priliku da se iskažu |
| Igraj da bi pobijedio, ali uvijek poštuj pravila igre |
| **BUDI DOBAR GRAĐANIN!** | Budi drugima uzor |
| Teži savršenstvu |
| Daj sportu koliko je on dao tebi |
| Potiči suigrače da budu bolje osobe |

**IV. POVREDE OBVEZA IZ KODEKSA**

**Članak 6.**

U slučaju kršenja kodeksa trener ili igrač će biti podvrgnut disciplinskom postupku predviđenom Pravilnikom o disciplinskoj odgovornosti članova Kluba

Član Kluba je dužan pridržavati se odredbi Statuta Kluba, Pravilnika o članstvu Kluba, te drugih pravilnika i općih akata Kluba i odluka nadležnih tijela Kluba.

Posebno se članovi Kluba moraju u svome djelovanju i ponašanju, u svim prigodama zalagati za promicanje, razvitak i unapređenje rukometa u Splitu, okupljanjem što većeg broja splitske mladeži kroz rukometne aktivnosti. Nadalje njegovanje prijateljstva, solidarnost, skromnost, smisao za kolektiv, požrtvovanje, domoljublje i sportsko ponašanje te pridržavanje moralnih načela i načela profesionalne etike.

**V. PRIJELAZNE I ZAVRŠNE ODREDBE**

**Članak 7.**

Ovaj Kodeks je objavljen na oglasnoj ploči u sjedištu Kluba dana 14. studenog 2018. godine, te stupa na snagu 23. studenog 2018. godine.

Ur. broj: 08-2018/03-1

Split, 14. studenoga 2018. godine

**PREDSJEDNIK**

**RUKOMETNOG KLUBA SPLIT**

mr.sc. Goran Bučević